Withings vil samle hele dit helbred på ét bræt

CES 2026: Withings præsenterer nu Body Scan 2, som virksomheden selv beskriver som verdens første “360 graders fysiologiske scanning” til hjemmebrug. Ambitionen er intet mindre end at overvåge kroppens livsflow og give almindelige forbrugere adgang til sundhedsdata, der tidligere har hørt hjemme på hospitaler og klinikker.

Ifølge Withings gør “synergien mellem fem medicinske teknologier det muligt for Body Scan 2 at overvåge de kritiske kontrolpunkter i menneskets fysiologi, der er essentielle for både kortsigtet vitalitet og langsigtet levealder”. Det lyder imponerende – og også en smule overvældende.

En vægt, der vil være din læge

Body Scan 2 er teknisk set en badevægt, men i praksis fungerer den som en avanceret sundhedsstation. Den kombinerer blandt andet EKG med seks afledninger, pulsbølgehastighed, impedanskardiografi og avanceret bioimpedansspektroskopi. Ifølge Withings leverer enheden “den mest komplette kardiovaskulære sundhedsscanning til hjemmebrug” ved at samle teknologier, der normalt er adskilt

Virksomheden kalder impedanskardiografi for en mekanisk MR-scanning af hjertet – nu på en vægt, og fremhæver, at man kan opdage subtile funktionelle nedgange – potentielle forløbere for hypertension eller hjertesvigt – længe før de viser sig som akutte symptomer. Det er netop her, Body Scan 2 både fascinerer og udfordrer.

Mere indsigt – men også mere bekymring

For mens Withings taler varmt om tidlig opsporing og forebyggelse, flytter Body Scan 2 også et stort ansvar over på brugeren. Når enheden begynder at udregne vaskulær alder, risikoscore for forhøjet blodtryk og endda indikatorer for biologisk alder, kræver det en vis sundhedsforståelse ikke at misfortolke tallene.

Withings understreger, at pulsbølgehastighed er “en selvstændig prædiktor for dødelighed” og at målingen kan vise, om dine arterier er biologisk yngre eller ældre end din kronologiske alder. Det er stærk kommunikation – men også formuleringer, der kan skabe unødig bekymring hos raske mennesker.

AI, levealder og livsstil

Body Scan 2 introducerer desuden en AI-baseret risikoscore for hypertension, som ifølge Withings er klinisk valideret i samarbejde med førende universitetshospitaler og kan beregnes allerede ved anden scanning.

Samtidig kobler virksomheden sundhedsdata direkte til livsstil og levealder. Kronisk stress, dårlig søvn og stillesiddende adfærd beskrives som faktorer, der kan aflæses direkte i hjertets mekaniske ydeevne og cellernes sundhedstilstand. Body Scan 2 skal ifølge pressemeddelelsen give “et tidligt indblik i metabolisk nedgang, inflammation eller ubalance i vævssammensætningen, længe før konventionelle biomarkører ændrer sig”.

Sundhed for nørder – eller for alle?

Withings’ nye sundhedsstation er teknologisk ambitiøs og uden tvivl et af de mest avancerede forbrugerprodukter på sundhedsområdet til dato. Men det rejser også et grundlæggende spørgsmål: Er det her et redskab for den brede befolkning – eller for sundhedsnørder, biohackere og mennesker med særlige behov?

For den gennemsnitlige forbruger, der allerede har smartwatch, sundhedsapps og adgang til læge, kan Body Scan 2 hurtigt ende som et dyrt og komplekst supplement. For andre kan den være et værdifuldt værktøj til forebyggelse og indsigt.

Withings vil gerne gøre badeværelset til et sundhedscenter. Om det gør os sundere – eller bare mere opmærksomme på hver eneste afvigelse – er et spørgsmål, der først bliver besvaret, når teknologien møder virkeligheden hjemme hos forbrugerne.

Afhængigt af FDA-godkendelse af udvalgte målinger vil Body Scan 2 blive lanceret i 2. kvartal 2026 til en pris på 3.799 kroner på withings.dk og hos udvalgte forhandlere.

Withings vil samle hele dit helbred på ét bræt