Anmeldelse: Withings Body Scan smartvægt

Withings Body Scan er en af de mest avancerede smarte badevægte på markedet. Den kombinerer præcision, elegant design og en bred vifte af funktioner, der gør sundhedsovervågning ganske nem og tilgængelig. Efter ca. en måneds brug har jeg oplevet dens potentiale til at levere detaljeret indsigt i min sundhedstilstand, selvom der er enkelte punkter, hvor den kunne forbedres. Især er prisen formentlig en stopklods for rigtigt mange.

Design og installation

Designet er elegant og minimalistisk, hvilket gør, at vægten passer godt ind i ethvert badeværelse. Den er solidt bygget med en stor LCD-skærm, der er let at aflæse, selv i dårligt lys. Installationen er intuitiv og hurtigt klaret via Withings-appen, som kan bruges på både iOS og Android. Vægten parres nemt med Wi-Fi eller Bluetooth, og appen fungerer som et kontrolcenter, der giver et detaljeret overblik over dine data.

Selve udseendet af vægten er egentlig fint, omend det jo i praksis bare er en firkantet sort (eller hvid)plade der står på badeværelsesgulvet. Håndtaget trækkes ud og sættes på plads via snoretræk der ruller ledningen sammen, men du kan også montere håndtaget på væggen i en medfølgende holder. Det fungerer helt fint, og virker i øvrigt, ligesom vægten selv, ganske solidt.

Når man stiller sig på vægten finder den selv ud af, hvilken bruger der står på den

Den vigtigste funktion

En af de bedste funktioner ved Withings Body Scan er dens evne til at foretage en dybdegående kropsanalyse. Vægten kan måle fedtprocent, muskelmasse, knoglemasse og visceralt fedt. Derudover tilbyder den segmenteret kropsanalyse, som gør det muligt at spore fedt- og muskelmålinger for forskellige kropsdele som arme, ben og torso. De første par målinger var lidt “off”, og fedtprocent og muskelprocent steg og faldt ganske drastisk. Efter nogle dage virkede det dog som om, vægten kom efter det og har siden været relativt stabil. I praksis er der dog stadig udsving, men det er formentlig på grund af mange forskellige små faktorer – og nu, efter en måneds tid begynder det at være et billede af kropsbygningen jeg reelt kan bruge til at se ændringer og forbedringer i min krops opbygning, hvilket i sig selv er ganske motiverende.

Vægten giver dig daglige mål der skal være med til at motivere dig til eksempelvis at dyrke motion

Vægten udregner selvfølgelig også dit BMI, men som de fleste efterhånden ved er det reelt ikke en særligt god standard, da der er for mange faktorer der gør, at det kan være misvisende – jeg står for eksempel som overvægtig, på trods af at min fedtprocent ligger i “under gennemsnit”, simpelthen fordi mine muskler og knogler vejer så meget at mit samlede BMI kommer op i “overvægtig”. Man kan i øvrigt tage selve vægten i kg. med i samme vurdering – hvilket er grunden til, at den vigtigste funktion på Withings Body Scan er kropsanalysen.

Hjerte- og neurologisk sundhed

Elektroderne i håndtaget åbner op for endnu flere muligheder. Ved at trække håndtaget op under vejning kan du foretage en EKG-måling, der overvåger hjertesundheden. Det er imponerende, hvordan teknologi, der ofte er forbeholdt et besøg i fitnesscentret eller hos lægen, nu kan klares af både dit smartwatch og altså nu også din smartvægt.

En anden unik funktion er muligheden for at måle nerveaktivitet i fødderne. Dette kan give tidlige indikationer på neurologiske problemer, hvilket kan være essentielt for tidlig forebyggelse. Selvom jeg ikke selv har oplevet problemer på dette område, er det betryggende at vide, at teknologien er tilgængelig, hvis behovet skulle opstå, og at jeg kan få en advarsel, hvis noget er under opsejling.

App-integration og datavisualisering

Withings-appen er en af produktets styrker. Den er intuitiv og tilbyder integration med andre sundhedsplatforme som Apple Health, Google Fitbit, hvilket igen betyder at har du et smartwatch får du ekstra mange informationer i appen – blandt andet tal for bevægelse. På den måde kan du sammenholde de mange data og få mere at vide om din sundhed. Det gælder i øvrigt også den anden vej, for data fra Withings appen bliver også sendt retur til Apple eller Googles apps.

Apple og Google arbejder fint sammen med Withings – så her får du alt fra både vægten, telefon og Apple Watch. (Billede: Apple Health)

Appen gør det nemt at dykke ned i dataene og forstå trends over tid, hvilket jeg synes har været ekstremt motiverende.

Samlet set fortjener Withings Body Scan sin plads blandt de bedste smarte badevægte på markedet. Den kombinerer avancerede funktioner med brugervenligt design og er ideel for dem, der ønsker et holistisk billede af deres helbred. Selvom prisen kan være en barriere og nok burde sænkes med ca. en tredjedel, og der er plads til små forbedringer i målingernes præcision, er det stadig et produkt, jeg varmt vil anbefale.

Anmeldelse: Withings Body Scan smartvægt